માર્કંડેય પુરાણમાં મહર્ષિ મૃકંડે પુત્રપ્રાપ્તિ માટે તપ કર્યું હતું. બ્રહ્મવૈવર્ત પુરાણમાં કશ્યપ મુનિએ મનુના પુત્ર પ્રિયવ્રત અને પુત્રવધૂ માલિની માટે પુત્રેષ્ટિ યજ્ઞ કર્યો હતો. વરાહ મહાપુરાણમાં સુપ્રતીક નામના રાજાએ આત્રેય મુનિની સ્તુતિ કરીને પુત્રનું વરદાન મેળવ્યું હતું. અગસ્ત્ય મુનિએ દેવના દીધેલ દીકરા મેળવવા માટેના પુત્રપ્રાપ્તિ વ્રતનું વર્ણન કર્યું હતું. વસુકર્ણ અને તેની પત્ની સુશીલાએ શિવજીનું સ્નાન, ધૂપ, દીપ અને નૈવેદ્યથી પૂજન કરીને ગોકર્ણ નામનો પુત્ર પ્રાપ્ત કર્યો હતો. ગોકર્ણે પુત્રપ્રાપ્તિ માટે દેવોનું પૂજન કરીને વાવ, કૂવા અને તળાવ ખોદાવ્યાં. દેવમંદિરો બંધાવ્યાં. પરબ બેસાડી. અન્નક્ષેત્ર ખોલ્યાં. વૃક્ષો વાવ્યાં ને કૂવાઓમાં રહેંટ મૂક્યા. સ્કંદ મહાપુરાણમાં ધર્મસખ રાજાએ પુત્રેષ્ટિ યજ્ઞ કર્યો હતો. ઉલ્કામુખ રાજા અને રાણી ભદ્રશીલાએ પુત્રપ્રાપ્તિ માટે સમુદ્ર તીરે જઈને સત્યનારાયણનું વ્રત કર્યું હતું. વામન પુરાણમાં નૈષધ દેશના વપુષ્માન નામના રાજા અને રાણીએ પુત્ર મેળવવા માટે મંદાકિની નદીને કાંઠે તપ કર્યું હતું. અદિતિએ નક્ષત્રાંગ જનાર્દન ભગવાનની પૂજા કરીને પુત્ર પ્રાપ્ત કર્યો હતો. વિશ્વકર્મા મહાપુરાણમાં અંગ રાજાએ પુત્ર માટે યજ્ઞ કર્યો હતો. દેવી ભાગવત પુરાણમાં પુત્રપ્રાપ્તિ માટે વ્યાસે મેરુ પર્વત પર તપ કર્યું હતું.